ການນຳພາຂອງທ່ານ​ອາລ-ຊາ​ເດີຣ໌ ພາໃຫ້ ໄດ້ຮັບໄຊຊະນະໃນການເລືອກຕັ້ງໃນອີຣັກ
ນາຍົກລັດຖະມົນຕີ ​ໄຮ​ເດີ ​ອາລ-ອາ​ບາ​ດີ ຜູ້​ທີ່​ໄດ້​ຮັບ​ການ​ສະໜັບສະໜຸນ​ຈາກ ສະຫະລັດ ໄດ້ຮັບຄະແນນສຽງ ຕາມ​ຫຼັງ ທັງ​ສອງ​ພັກ​ ​ແຕ່​​ທ່ານໄດ້ຮ້ອງຂໍໃຫ້ຊາວ​ອີຣັກ​ ​ເຄົາລົບ​ຜົນຂອງ​ການນັບຄະ​ແນນ​ສຽງ.
ກຸ່ມພັນທະມິດທີ່ນຳພາໂດຍ ນັກສອນສາສະໜາຊີໄອທ໌ ຕໍ່ຕ້ານສະຫະລັດ ມຸກຕາດາ ອາລ-ຊາເດີຣ໌ ເບິ່ງຄືວ່າ ຈະເປັນຜູ້ໄດ້ຮັບໄຊຊະນະ ໃນການເລືອກຕັ້ງ ສະພາແຫ່ງຊາດ ໃນອີຣັກ ດ້ວຍການນັບບັດເກືອບທັງໝົດແລ້ວນັ້ນ ກຸ່ມພັນທະມິດເພື່ອກ້າວໄປສູ່ການປະຕິຮູບ ຂອງທ່ານອາລ-ຊາເດີຣ໌ ມີຄະແນນນຳໜ້າຢູ່ໃນ 6 ຂົງເຂດ ຕິດຕາມດ້ວຍກຸ່ມ ທີ່ນຳພາ ໂດຍທ່ານ ຮາດີ ອາລ-ອາມີນີ ຜູ້ບັນຊາການກຳລັງທະຫານບ້ານອີຣັກ ນາຍົກລັດຖະມົນຕີ ໄຮເດີ ອາລ-ອາບາດີ ຜູ້ທີ່ໄດ້ຮັບການສະໜັບສະໜຸນຈາກ ສະຫະລັດ ຕາມຫຼັງທັງສອງພັກມາຕິດໆ ແຕ່ທ່ານໄດ້ຮ້ອງຂໍໃຫ້ຊາວອີຣັກ ເຄົາລົບຜົນຂອງການນັບ ຄະແນນສຽງ ພວກທີ່ສະໜັບສະໜຸນ ອາລ-ຊາເດີຣ໌ ຈຳນວນຫຼາຍຮ້ອຍຄົນ ໄດ້ໂຮມກັນຕາມທ້ອງ ຖະໜົນ ໃນນະຄອນແບັກແດດເພື່ອສະແດງຄວາມດີໃຈ ໃນຂະນະທີ່ປະກາດ ຜົນການ ນັບຄະແນນບາງສ່ວນ ບາງພວກກ່າວວ່າ ມັນເປັນເລີ່ມຕົ້ນ ໃນຂະນະທີ່ບາງກຸ່ມເອີ້ນວ່າ ມັນເປັນການສິ້ນສຸດລົງຂອງການສໍ້ລາດບັງຫຼວງ ທ່ານອາລ-ຊາເດີຣ໌ ບໍ່ໄດ້ລົງສະໝັກເພື່ອເອົາບ່ອນນັ່ງໃນສະພາ ແລະບໍ່ສາມາດເປັນນາຍົກລັດຖະມົນຕີໄດ້ ແຕ່ຍ້ອນການເປັນຫົວໜ້າຂອງກຸ່ມພັນທະມິດການເມືອງ, ທ່ານ ຈະເປັນຜູ້ທີ່ມີບົດບາດສູງໃນການເຈລະຈາກ່ຽວກັບການຕົກລົງຕ່າງໆ ແລະການແລກ ປ່ຽນເພື່ອຈັດຕັ້ງລັດຖະບານອີຣັກ ທ່ານອາລ-ຊາເດີຣ໌ ແມ່ນຮູ້ກັນໃນນາມນັກສອນສາສະໜາຊີໄອທ໌ ທີ່ກ້າປາກກ້າເວົ້າ ທີ່ກຳລັງທະຫານບ້ານຂອງທ່ານໄດ້ຕໍ່ສູ້ ທັງກຸ່ມລັດອິສລາມ ແລະກຳລັງສະຫະລັດທີ່ໄດ້ບຸກເຂົ້າໄປໃນອີຣັກ ເມື່ອປີ 2003 ນັ້ນ ທ່ານໄດ້ກາຍເປັນຜູ້ຕໍ່ຕ້ານການສໍ້ລາດບັງຫຼວງ ແລະເປັນບຸກຄົນທີ່ໄດ້ກ່າວວ່າ ທ່ານ ສາມາດທີ່ຈະສ້າງສາປະເທດຊາດຄືນໃໝ່ ຫຼັງຈາກສົງຄາມ ທີ່ໄດ້ຮັບຄວາມ ເສຍຫາຍຢ່າງຮ້າຍແຮງ ກັບກຸ່ມລັດອິສລາມນັ້ນ ການເລືອກຕັ້ງໃນວັນເສົາ ແລ້ວນີ້ ແມ່ນເປັນການເລືອກຕັ້ງຄັ້ງທຳອິດ ນັບຕັ້ງແຕ່ ກຸ່ມລັດອິສລາມ ໄດ້ເສຍໄຊ, ແຕ່ມີຜູ້ທີ່ໄປລົງຄະແນນສຽງປ່ອນບັດ ພຽງແຕ່ 44 ເປີເຊັນເທົ່ານັ້ນ - ຊຶ່ງແມ່ນຕ່ຳສຸດ ນັບຕັ້ງແຕ່ຈອມຜະເດັດການອຊາດດາມ ຮຸສເຊນ ໄດ້ຖືກໂຄ່ນລົ້ມ ໃນປີ 2003